Maapeelo a Payless a jelwe ke molelo
Mapodisi a Mochudi a tlhotlhomisa tiragalo e mo go yone maapeelo a Payless Supermakert a neng a sha a bo a lora ka Labotlhano(Phalane a tlhola lesome le borobabongwe). Mo potsolotsong, Assistant Superintendent Wazha Zambezi a re tiragalo e, e digaretse mo mosong Phalane a tlhola lesome le borobabongwe fa babereki ba bula marekisetso. A re e rile fa babereki ba santse ba le mo phuthegong, ba utlwa modumo wa go thunya ga sengwe go tswa ka fa maapeelong mme ba o tsibogela ka bofefo. O ne a tlhalosa fa badiri ba marekisetso a, ba ne ba thusa go tima molelo o ka setima molelo. Assistant Superintendent Zambezi a re molelo o ga go itsewe se o se bakileng mme o ne wa fisa sengwe le sengwe le fa o ne wa seka wa tsena ka ha marekisetsong magolo. A re ba lephata la ditimamolelo le ba sepodisi ba ne ba thusa mme maiteko a go falotsa dithoto a retela. A re le ntswa dithoto tsa boapeelo di shele ga gona kgobalo epe e ba e gatisitseng le ope yo botshelo jwa gagwe bo gapilweng ke tiragalo e. Assistant Superintendent Zambezi o ne a rotloetsa setshaba go nna kelotlhoko mo go sepe se se ka bakang molelo bogolo jang mo mantlwaneng a boapeelo.